Recomandare de

DECIZIE A CONSILIULUI

de modificare a Deciziei 2011/xxx/UE a Consiliului din 12 iulie 2011 adresată Greciei în vederea consolidării și a aprofundării supravegherii fiscale și de notificare a Greciei să ia măsuri de reducere a deficitului considerate necesare pentru remedierea situației de deficit excesiv

CONSILIUL UNIUNII EUROPENE,

având în vedere Tratatul privind funcționarea Uniunii Europene (TFUE), în special articolul 126 alineatul (9) și articolul 136,

având în vedere recomandarea Comisiei,

întrucât:

(1) Articolul 136 alineatul (1) litera (a) din TFUE prevede posibilitatea adoptării unor măsuri specifice pentru statele membre a căror monedă este euro pentru a consolida coordonarea și supravegherea disciplinei lor bugetare.

(2) Articolul 126 din TFUE prevede că statele membre trebuie să evite deficitele publice excesive și stabilește, în acest scop, procedura de deficit excesiv. Pactul de stabilitate și creștere, care în componenta sa corectivă pune în aplicare procedura de deficit excesiv, constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.

(3) La 27 aprilie 2009, Consiliul a decis în conformitate cu articolul 104 alineatul (6) din Tratatul de instituire a Comunității Europene (TCE) că în Grecia exista un deficit excesiv.

(4) În data de 10 mai 2010, Consiliul a adoptat Decizia 2010/320/UE[1] adresată Greciei în temeiul articolului 126 alineatul (9) și al articolului 136, în vederea consolidării și a aprofundării supravegherii fiscale și de notificare a Greciei să ia măsuri de reducere a deficitului considerate necesare pentru remedierea situației de deficit excesiv până în 2014. Consiliul a stabilit următoarea traiectorie de corectare a deficitului: deficite publice care să nu depășească 18 508 milioane EUR în 2010, 17 065 milioane EUR în 2011, 14 916 milioane EUR în 2012, 11 399 milioane EUR în 2013 și 6 385 milioane EUR în 2014.

(5) Decizia 2010/320/UE a Consiliului din 10 mai 2010 adresată Greciei a fost modificată substanțial în repetate rânduri[2]. Întrucât trebuiau aduse noi modificări, decizia a fost reformată în data de 12 iulie, din motive de claritate.

(6) În septembrie 2011 a devenit evident faptul că, ținând cont de execuția bugetară de până în luna septembrie și în condițiile menținerii politicilor, ținta de deficit pentru 2011 va fi ratată cu o marjă semnificativă, ceea ce ar compromite credibilitatea globală a programului. În octombrie 2011, guvernul elen a anunțat măsurile destinate să reducă la minimum derapajul din bugetul 2011 și a prezentat un proiect de buget pentru 2012 al cărui obiectiv este menținerea plafonului pentru 2012 stabilit în decizia Consiliului. Măsurile vor fi adoptate prin legislație până la sfârșitul lunii octombrie 2011. Aceste măsuri au făcut obiectul unor discuții aprofundate între autoritățile elene și serviciile Comisiei.

(7) În lumina considerațiilor de mai sus, apare ca oportună modificarea Deciziei 2011/xxx/UE din 12 iulie 2011 în mai multe puncte, menținând neschimbat termenul pentru corectarea deficitului excesiv,

ADOPTĂ PREZENTA DECIZIE:

Articolul 1

Articolul 2 din Decizia 2011/xxx/UE se modifică după cum urmează:

1. Se adaugă următorul alineat după alineatul (6):

„6A. Grecia adoptă și aplică fără întârziere următoarele măsuri:

(a) o reducere a scutirilor fiscale, mai exact a plafonului veniturilor neimpozabile, cu scopul de a crește veniturile cu cel puțin 2 831 milioane EUR în 2012;

(b) o taxă permanentă pentru proprietățile imobiliare, colectată prin facturile pentru energie electrică, cu scopul de a colecta cel puțin 1 667 milioane EUR în 2011 și sume mai mari în anii următori;

(c) aplicarea imediată a grilei salariale revizuite pentru funcționarii publici, care contribuie la reducerea cheltuielilor cu cel puțin 101 milioane EUR în 2011 și cel puțin 552 milioane EUR în 2012, care se adaugă economiilor prevăzute în strategia bugetară pe termen mediu până în 2015 adoptată în iunie 2011. Această reformă acoperă toți angajații din sectorul public, cu excepția celor cărora li se aplică regimuri salariale speciale. Aceste economii nete iau în calcul impactul acestei măsuri asupra impozitului pe venit și a contribuțiilor sociale, precum și a bonusurilor plătibile anumitor categorii de salariați;

(d) o reducere a pensiilor de bază și a celor suplimentare și a sumelor forfetare plătite în momentul pensionării, cu scopul de a economisi cel puțin 219 milioane EUR în 2011 și 446 milioane EUR în 2012, care se adaugă economiilor prevăzute în strategia bugetară pe termen mediu;

(e) plafonarea cheltuielilor Fondului Verde la 5% din depozitele acestuia, cu scopul de a economisi 360 milioane EUR în 2012;

(f) decizii sau circulare ministeriale privind măsurile legate de acciza la gaze naturale, de păcură și de taxele pentru autovehicule prevăzute în SBTM;

(g) decizii ministeriale pentru reglementarea uniformă a prestațiilor de sănătate pentru diversele fonduri de asigurări sociale; (h) dispoziții legislative pentru colectarea prin reținere la sursă a taxei de solidaritate;

(i) decizii ministeriale pentru închiderea, fuzionarea sau reducerea considerabilă a dimensiunii anumitor entități. Este vorba de KED, ETA, ODDY, Institutul Național pentru Tineret, EOMEX, IGME, OSK, DEPANOM, THEMIS, ETHYAGE, ERT și alte 35 de entități mai mici;

(j) decizii ministeriale care să precizeze criteriile de acordare a pensiilor de invaliditate, compatibile cu atingerea obiectivelor de economisire prevăzute în SBTM;

(k) o lege pentru înghețarea indexării pensiilor de bază și suplimentare până în 2015;

(l) finalizarea listei pozitive de produse farmaceutice care fixează prețurile acoperite de fondurile de asigurări sociale;

(m) transferul către fondul de privatizare, „Fondul de dezvoltare a activelor Republicii Elene” (HRADF), al următoarelor active: Alpha Bank (0,619% din acțiuni); Banca Națională a Greciei (1,234% din acțiuni); Piraeus Bank (1,308% din acțiuni); Autoritatea portuară din Pireu (23,1% din acțiuni); Autoritatea portuară din Salonic (23,3% din acțiuni); Autoritățile portuare din Elefsina, Lavrio, Igoumentsia, Alexandropoulis, Volos, Kavala, Corfu, Patras, Rafina, Heraklion (100%); Compania de apă și canalizare din Atena (27,3%); Compania de apă și canalizare din Salonic (40%); aeroporturi regionale publice (transferul drepturilor de concesiune); instalația off-shore de depozitare a gazelor naturale „South Kavala” (transferul drepturilor de concesiune actuale și viitoare); autostrăzi elene (transferul drepturilor de concesiune actuale și viitoare); Egnatia odos (100%); Poșta Elenă (90%); OPAP, SA (29%); 4 clădiri publice;

(n) numirea consilierilor juridici, tehnici și financiari pentru cel puțin paisprezece dintre aceste privatizări planificate până la sfârșitul anului 2012;

(o) pe baza unui dialog cu partenerii sociali și având în vedere obiectivul de creare și conservare a locurilor de muncă și de creștere a competitivității firmelor, măsuri suplimentare care să permită adaptarea salariilor la condițiile economice. În mod concret: extinderea contractelor colective la nivel sectorial și de ramură și a așa-numitului „principiu al normei mai favorabile” se suspendă în perioada de aplicare a SBTM, astfel încât contractele la nivelul firmelor să prevaleze asupra celor de la nivel sectorial și de ramură; contractele colective la nivelul firmelor pot fi semnate fie de sindicate, fie, în absența acestora, de comitetele de întreprindere sau alte organe de reprezentare a personalului, indiferent de dimensiunea firmei.”

2. La alineatul (7), litera (a) se înlocuiește cu următorul text:

„(a) un buget pentru 2012 conform cu țintele SBTM și cu plafoanele de deficit din decizia Consiliului; actualizarea și publicarea informațiilor cu privire la diversele măsuri prevăzute în SBTM; și acte normative privind impozitele și cheltuielile necesare pentru execuția bugetară, adoptate odată cu bugetul;”

3. La alineatul (7), litera (d) se înlocuiește cu următorul text:

„(d) evaluarea rezultatelor primei etape a analizei independente a funcționării administrației centrale, care va avea ca rezultat un plan de acțiune pentru implementarea recomandărilor în materie de politici operaționale. Aceste recomandări stabilesc modalitățile de raționalizare și de eficientizare a serviciului public, de definire clară a responsabilităților și a ierarhiei departamentelor ministeriale, eliminând suprapunerea competențelor, și de îmbunătățire a mobilității inter- și intra-servicii; finalizarea revizuirii funcționării programelor sociale existente;”

4. La alineatul (7) se adaugă următoarele litere:

„(i) numirea consilierilor pentru celelalte operațiuni de privatizare planificate pentru 2012 și neincluse la alineatul (6A) litera (n) de la prezentul articol; accelerarea înregistrării terenurilor în proprietatea statului și a adoptării legislației secundare privind reședințele turistice și utilizarea terenurilor; înființarea și funcționarea unui nou Secretariat general pentru proprietăți publice care să administreze proprietățile publice ale statului neprivatizabile, în colaborare cu organismul creat prin fuziunea KED/ETA (entitatea de administrare a activelor imobiliare și entitatea imobiliară turistică), care trebuie să pregătească proprietățile imobiliare pentru privatizarea bunurilor comerciale și comercializabile. Obiectivul este de a ameliora administrarea activelor imobiliare, de a le elibera de sarcini și de a le pregăti pentru privatizare; crearea a șase portofolii de active imobiliare de către HRADF; adoptarea actului normativ pentru transferul în favoarea statului al activelor mobile și imobile ale entităților desființate;

(j) reforma administrației fiscale prin: activarea unei unități pentru marii contribuabili; înlăturarea obstacolelor care împiedică administrarea fiscală eficientă prin implementarea reformelor cheie ale noii legi fiscale, inclusiv prin înlocuirea managerilor care nu ating țintele de performanță și reevaluarea calificărilor auditorilor fiscali; punerea în funcțiune a organismului nou creat de soluționare rapidă a disputelor administrative pentru a trata în regim de urgență cazurile importante (în termen de 90 de zile); centralizarea funcțiilor și fuziunea a cel puțin 31 oficii fiscale;

(k) pentru înăsprirea controlului cheltuielilor: numirea contabililor permanenți în toate ministerele; continuarea procesului de întocmire a registrelor de angajamente care să acopere întreaga administrație publică;

(l) publicarea unui plan de personal pe termen mediu pentru perioada care se încheie în 2015, în conformitate cu regula de o recrutare la cinci plecări, aplicabil întregii administrații publice, fără excepții sectoriale; transferul a aproximativ 15 000 de salariați actuali din diverse entități guvernamentale către rezerva de forță de muncă și trimiterea în pre-pensie a aproximativ 15 000 de salariați; personalul plasat în rezerva de forță de muncă și în pre-pensie va primi 60% din salariul de bază (excluzând orele suplimentare și alte plăți complementare) timp de cel mult 12 luni. Această perioadă de 12 luni poate fi prelungită până la 24 de luni pentru salariații care se apropie de vârsta de pensionare;

(m) revizuirea listei meseriilor care presupun condiții grele de muncă și reducerea sferei de aplicare a acesteia, pentru a acoperi mai puțin de 10% din locurile de muncă. Revizuirea aprofundată a funcționării fondurilor de pensii publice secundare/suplimentare, inclusiv a fondurilor de asistență socială și a schemelor cu plăți forfetare, cu scopul de a stabiliza cheltuielile cu pensiile, de a garanta neutralitatea bugetară a acestor scheme și de a asigura sustenabilitatea pe termen mediu și lung a sistemului. Rezultatele revizuirii vor fi: o nouă reducere a numărului de fonduri existente; eliminarea dezechilibrelor pentru fondurile cu deficite; stabilizarea cheltuielilor curente la un nivel sustenabil, prin efectuarea, începând din 1 ianuarie 2012, a unor ajustări adecvate; sustenabilitatea pe termen lung a schemelor secundare prin corelarea strictă a contribuțiilor cu prestațiile.”

5. La alineatul (8) se adaugă următoarele litere:

„(c) lansarea celei de-a doua etape a revizuirii funcționării programelor sociale, care include o analiză mai detaliată a anumitor programe, cu scopul de a reduce fragmentarea excesivă, de a genera economii și de a crea un plus de eficiență;

(d) extinderea prescripțiilor electronice la toate actele medicale (medicamente, trimiteri la specialiști, diagnostic, chirurgie), atât în instituțiile din sectorul public de sănătate, cât și la nivelul furnizorilor care au încheiat contracte cu EOPYY și al fondurilor de asigurări sociale; elaborarea unor rapoarte de audit detaliate lunare de către instituțiile din sistemul public de sănătate și de către furnizori; fixarea unei rate mai reduse de participare a pacienților pentru medicamente generice al căror preț este considerabil mai mic decât prețul de referință (sub 60 % din prețul medicamentului de marcă) pe baza experienței din alte state membre; publicarea de către fondurile de asigurări sociale a unui raport anual privind prescrierea medicamentelor; adoptarea registrelor de angajamente de către toate spitalele;

(e) măsuri pentru introducerea unui nou sistem centralizat de achiziții de produse farmaceutice și articole medicale pentru sistemul public de sănătate, prin intermediul comitetului de coordonare a aprovizionării, cu sprijinul comitetului pentru specificații, utilizând sistemul uniform de codificare pentru materiale medicale și produse farmaceutice;

(f) pentru a înăspri controlul cheltuielilor, adoptarea unei legislații care să raționalizeze procedura de prezentare și aprobare a bugetelor suplimentare.”

6. Se adaugă următorul alineat (9):

„(9) Grecia trebuie să adopte următoarele măsuri înainte de sfârșitul lunii iunie 2012:

(a) pregătirea măsurilor care trebuie adoptate cu bugetele pentru 2012 și 2013 și lansarea unei revizuiri a programelor de cheltuieli publice pentru a găsi măsuri care să reprezinte 3% din PIB. Revizuirea se va baza pe asistență tehnică externă și se va axa pe pensii și transferurile sociale (într-un mod care să conserve protecția socială de bază); reducerea cheltuielilor din sectorul apărării, fără a prejudicia capacitatea de apărare a țării; restructurarea administrațiilor centrale și locale; ajustarea regimurilor salariale speciale; noi măsuri de raționalizare a cheltuielilor farmaceutice, a cheltuielilor de funcționare ale spitalelor și a prestațiilor sociale bănești.”

Articolul 2

Prezenta decizie produce efecte de la data notificării.

Articolul 3

Prezenta decizie se adresează Republicii Elene.

Adoptată la

Pentru Consiliu

Președintele

[1] Decizia 2010/320/UE a Consiliului (JO L 145, 11.6.2010, p. 6).

[2] Decizia 2010/486/UE a Consiliului din 7 septembrie 2010 (JO L 241, 14.9.2010, p. 12); Decizia 2011/57/UE a Consiliului din 20 decembrie 2010 (JO L 026, 29.1.2011, p. 15); Decizia 2011/257/UE a Consiliului din 7 martie 2011 (JO L 110, 29.4.2011, p. 26).